Ovako,

Napisaćemo prvo za nas (dvojicu) interno na srpskom, a onda cu jedan deo da napravim na engleskom da ti ne bi morao da prevodiš.

Sve se ovo klati kao babin zub (mislim ova naša konekcija sa njima, a to ću obrazložiti dole, pri kraju teksta), ali teoretski posmatrano, trebalo bi da bude ovako:

Pošto je billing kod njih (a zato se i vezujemo na njih), nije ni potrebno ni svrsishodno da se mi konektujemo na njih, nego oni na nas. Kad kažem “oni” mislim na restoran menadžer, kad kazem ‘mi’, mislim na našu aplikaciju, koja se vrti na nekom VDEL-ovom serveru, koji fizički nema veze sa QuickResto menadžerom (mogu da budu 1000km udaljeni) i koji, preko odgovarajućeg user-id-a, obezbeđuje Quick Resto programu pristup svojoj funkcionalnosti i obezbeđuje html podatke, koji mogu da se ugnjezde u QR aplikaciju.

Oni će formirati cenovnik (jer se i ostale cene nalaze kod njih), a da bi to mogli da urade od nas ce dobiti listu resursa (objekata) koji se rezervišu. U toku rada, da bi se fakturisali troškovi rezervacije, od nas, na upit, dobijaju informacije, koji su resursi i u kojoj meri potrošeni po svakoj rezervaciji, kako bi mogli da tome pridruze cene i izvrše naplatu.

To znači, moramo da im obezbedimo interfejs u smislu da, na osnovu raznih upita, dobiju za njih relevantne podatke.

Primer – QR komunicira sa PMS-om:

[Inicijalno podešavanje – radi se jedamput, prilikom inicijalne konekcije]

1. On pošalje upit da mu se ispostavi lista svih raspoloživih vrsta (definicija) objekata
2. Na osnovu dobijene informacije o tipovima objekata, formira svoj cenovnik, koliko košta korišćenje koje vrste objekata na dan ili sat i upisuje ga u neku svoju lokalnu tabelu.

[Redovan rad]

Preko našeg interfejsa, koji bi bio uglavljen u njihov program, tako što bi od njih dobili jedan ‘tab – Reservations’ u action bar-u sa leve strane, gde su i ostale njihove opcije, mogla bi da se izvrši konfiguracija objekata, izvršavanje rezervacija preko naše grafičke kontrole, kao i upit o trenutnom statusu rezervacija.

1. Problem koji treba da se razreši je – ko će se teretiti za troškove, tj. koje se ime pridružuje rezervaciji? Smenskog radnika (korisnika restoran menadžera) koji unosi rezervaciju ili konkretne osobe, za koju se vrši rezervacija? S‘ obzirom na to da restoran menadžer, po svojoj uobičajenoj biznis logici nije zainteresovan za korisnika usluge, moguće je da se koristi naša baza korisnika. Da li oni ipak imaju svoju bazu korisnika? Ako imaju, nije dobro da imamo jednu nasu i jednu njihovu. Treba videti sa njima, da li je imaju i kakva joj je struktura.
2. U okviru nase aplikacije postoji jedan Ajax controller, čiji odziv nije html već JSON string, koji se može parsirati i koristiti u njihovom kodu u cilju kombinovanja vraćenih podataka o rezervacijama sa njihovim cenovnikom, kako bi se formirala faktura prema krajnjem korisniku.

[Šta nama treba od njih?]

Treba nam njihova tema (css), kako bi prilagodili naše stranice da izgledaju kao njihove.

[Mogući problemi]

Postoje značajne razlike u biznis modelu između naših aplikacija:

1. Restoran ima jedno prodajno mesto (iako ima više terminala, to je jedno prodajno mesto, jedna firma), dok naš program ima više prodajnih mesta (agencija, hotel, itd.)
2. Naše cene, zavise u velikoj meri od prodajnog mesta i njegovog finansijskog plana. Restoran ima jedan fiksni cenovnik i različite vrste popusta, koje utiču na cene. U našem program na cenu utiču, osim finansijskih planova, takođe i razni popusti, ali naši popusti su kvalitativno drugačiji nego restoranski popusti. (U restoranu se ne formira cena po osobi na osnovu toga, koliko se osoba za tim stolom nalazi, u hotelu i hotelskoj sobi je to najnormalnija stvar.)
3. U restoranu se svi troskovi vezuju za osobu koja uslužuje u smeni (konobar, konobarica) i koja na kraju smene predaje pazar. Pazar se uskladjuje sa računima, otštampanim u toku smene, vezanim za stolove gde je konkretni konobar usluživao. U hotelu se troškovi vezuju izričito za korisnika usluge, a ne za radnika agencije ili recepcionera.
4. Naše se usluge obračunavaju po osnovu utrošenog vremena, restoranske usluge po osnovu utrošene količine.
5. I tako dalje, postoji još puno manjih razlika, ali ove, gore pobrojane, su već uzrok za glavobolju na obe strane, kada se govori o mogućnosti spajanja funkcionalnosti ove dve aplikacije.